'માત્ર આટલાથી નહીં ચાલે.' વિભાકરના અવાજમાં આદેશ હતો. 'એ માણસની પૂરી જનમકુંડળી મેં તમને આપી છે. એના એકે એક કોન્ટેક્ટ સુધી પહોંચી જાવ. એનો નાનો ભાઇ પણ નપાવટ છે. બીજી કોઇ પાર્ટીને ભાડે રાખીને એને પણ ખોતરો. કોઇ પણ ભોગે મારે પૂરેપૂરી ડિટેઇલ્સ જોઇએ.' લગીર સખ્તાઇથી એણે તાકીદ કરી. 'ગુરૂવાર રાત સુધીમાં પરફેક્ટ રિપોર્ટ આપવો પડશે. તમારો એસિડ ટેસ્ટ છે એમ માનીને રાઉન્ડ ધ ક્લોક તપાસ કરો. માણસોને ફોડવા માટે જોઇએ એટલો ખર્ચ કરવાની મેં છૂટ આપેલી છે. જરૂર પડે ત્યાં મારું નામ પણ બિન્દાસ બનીને વાપરવાનું. હાર્ડનટ હોય તો મારી સાથે વાત કરાવવાની પણ છૂટ. ટૂંકમાં, ગુરૂવાર રાત સુધીમાં મસાલો મારા હાથમાં હોવો જોઇએ.’